Ya jalaran bab mau Pongki kang mula dadi wong kang ahli, tliti, ngati-ati lan premati marang bab underane pagawe­yan open-open jaran banjur ditresnani dening Raja Baum Siregar. Lan uga ban­jur katambahan ayahan minangka pamonge Umcok, putrane Raja Baum Siregar sing lagi umur setaun. Umcok ditetah, digawekake dolanan, dijak do­lanan. Umcok diwijiki, dilela-lela yen wa­yahe bubuk. Didongengake do­ngeng-dongeng kang tau dirungu. Lan ora kawistara, kadhang kala dido­ngeng­ake dongeng-dongeng lelakon sanyata, kang tau dialami ing dina-dina kang wis ditinggalake. Ora arang Um­cok disirami lan dikeloni. Nganti umur 6 taun Umcok lagi gelem turu yen di­keloni lan dirungrum dening Pongki. Pongki dhewe kerep diwenehi pepa­nganan kang mirasa enak-enak kang dadi jatahe Umcok. Ing antara lelorone tuwuh memitran kang kenthel lan lang­geng-abadi. Memitran wiwit bocah-bayi tumeka pati.
